정조 23년 · 목
京畿前監司李在學狀啓富平金召史毆打鄭召史當日致死事初檢官富平前府使尹光碩檢狀實因以被打致死懸錄正犯以金召史懸錄覆檢官仁川府使黃運祚檢狀實因以被打致死懸錄三檢官果川縣監金鋼檢狀實因以被打致死懸錄正犯以金召史懸錄屍親安召史初檢招辭以爲子婦鄭召史洗菜於家前井畔矣隣居廉女之女金召史亦來汲水請戴水盆子婦答以無氣方難以戴給云爾則金女曰如汝壯實之人何難戴之仍自戴而去子婦無心而語曰吾觀世之細腰女裙邊多隨去者如我肥大縛色何足備數於人乎金召史之女適在井傍聞此語歸傳其母金召史卽到井畔無數打頰其後連四日廉女母女迭來毆打渠則各居所致不得種種往見一日聞子婦被毆於廉金兩女今至殞絶云故渠驚遑往見則子婦委臥廚間手足俱冷殞絶已久而廉女母女尙在屍傍少無畏怯攘臂大言曰汝雖死償吾命而已打顋不已屍身面上口吻及所脫赤衫糞穢狼藉故詰問其由則金女答以此女罪合食糞故納糞於口中云渠子則適以商業出往場市又當市日隣里俱空他無來見之人行兇器杖亦不拾得而以着鐵弊皮鞋無數打頰云正犯金召史初檢招辭以爲渠聞鄭女之慘辱不勝憤惋卽往詰責其翌朝更爲詰責今日爲雇舂到鄭女家趙次金妻金召史亦踵到開戶視之則鄭召史結項於房內小椽而懸坐故急呼金召史使之解之則仍卽仆臥其死其生實未知得口面上糞穢一款渠有乳稚染糞固是例事死後打頰之說雖出屍親招辭渠則初無下手之事云看證金乭伊初檢招辭以爲安召史以子婦之死招渠來見故往見則鄭召史散髮委臥於廚間死已久矣與屍親運置房中結項致死之由非但渠初不聞知初旣殞絶於廚而移置房中則旣死之人何以自縊云看證朴召史初檢招辭以爲金召史忽然附耳而語曰汝須活我若以鄭女縊死樣告官則我得生路重言復言而其母廉女先自密密相語之餘遂發此言渠不覺代憤傳于安召史有此告官發問之擧云屍親安召史初檢更招以爲兇女所謂房內結項之說明知其粧撰之語矣子婦致命之後渠告官次出去長子婦則因病還家子五十乭出他未及歸來屍傍無人乘此機會何事不爲乎兇女急於求生巧作繩套扶坐死人掛項而使人解之其陰譎之狀昭昭難掩云正犯金召史覆檢招辭以爲今於屢次盤問之下安敢更爲發明乎伊時渠母以履隻數次批頰渠亦憤頭所激果爲毆打鄭女而不幸致死鄭女之致死旣出於毆打之餘則烏得免償命之律云正犯金召史覆檢更招以爲渠果於伊日踞坐鄭女之胸以糞納口以拳打胸以手批頰的實云屍親安召史三檢招辭以爲渠聞子婦家相鬪之事急急往見則廉金兩女竝力毆打子婦或跨坐胸膛膝築手撞以皮鞋亂打顋頰或嚙咬臂膞捽散頭髮子婦氣塞已久更無餘望故要使隣居金乭伊運屍於房中仍卽告官云此獄則致命旣在於當下傷損益著於三檢詞證俱備情節畢露乃是十分無疑之案女人偏性也淫行隱慝也纔聞蹇裳之說遽懷入骨之怨母女竝力同惡相濟乃於無人之地遂成廝殺之場拳毆杖打惟意所欲搗胸納穢無所不至要害旣多受傷裏氣因而不通遂至殞絶於頃刻之間而疑以佯死猶復打頰狠毒殘酷一何至此至於死後假縊之狀又是獰頑漢子所不得爲之事而附耳之密計旣露運屍之明證難誣則非但欲巧而反拙益見至兇而絶悖母女雖云共毆首從自有不同行兇諸節無非其女之所犯則不可以家人共犯之類比而論之也旣已輸款於覆檢之招旋又變辭於更問之時者尤極狡惡正犯金召史加刑取服如法償命斷不可已○永平崔厚氏威逼李召史第四日致死事初檢官永平縣令朴齊家檢狀實因以自縊致死懸錄屍親李慶裕招辭以爲崔厚氏居金化縣松巨里自來相親崔漢亦以魚商多年往來於本里嚴五山家止住一日夜寡女急呼房中有賊故渠父子三人卽出執捉賊漢賊漢言曰吾非賊漢乃是松巨里崔哥云故渠子數次猛打則崔漢哀乞曰今夜之事實非本性從此逃去彼此都無事渠自顧身世亦爲難處果然放釋矣翌日聞崔哥尙留於嚴五山家故渠躬往五山家嚴責崔漢之不卽還走竝責五山與其妻五合留置悖漢以致變怪將爲告官嚴處之意恐喝矣五合來于渠家反以醜言極口凌踏渠女聞此辱說常有自處之心故連爲看護矣五合又爲來辱蓋受崔漢之指囑故欲生梗之意也一日聞內房哭聲急往見之則渠女以細麻繩弔掛椽木縊項而死次子秀垣急於救解以刀斷索仍爲抱臥四肢已冷口出血沫無望回生渠女之非命致死非特崔哥亦由於五合云干連私婢五合招辭以爲崔哥爲人被打見逐氣喘急入渠方炊曉飯怪而問之則崔哥答曰吾入宿於李女房中見捉被打而來云今番事出後李生員專爲歸咎於渠者年前以灌漑爭水事見過於李宅之致元無干預之事而今年正月分李宅寡女使渠傳給甘酒於崔哥渠視若尋常云被告人崔厚氏招辭以爲渠以魚物商賈往來嚴五山家亦與李生員親熟出入其家鄕曲內外不甚隔絶自然有眉目通情之事今二月十七日果入其房今月十九日夜潛入卽出二十日曉更爲入宿而李生員父子持杖亂打故渠哀乞曰事已至此如或漏洩彼此難處李生員果爲放送使之直走渠罪犯的實云崔厚氏更招以爲渠旣往之事死有餘罪渠以無識之漢但聞和奸之罪輕於怯奸故欲爲死中求生之計前招以和奸樣爲說而果非實狀云干連私婢五合同推招辭以爲李女生前持酒往來事李生員花妻所生之女居于厚氏居之切隣故送酒于厚氏而果聽厚氏之慫慂諉以寡女傳給於崔哥樣瞞告此是渠罪造謀醜辱等事誠爲瞹昧云此獄則李女之自處而崔漢之罪惡斯著由崔漢之强暴而李女之貞操深彰惟彼李女以十年靡他之節遭半夜不意之變急呼盜兒之闖入幸被家人之來救其身不汚其志愈潔而及聞醜辱之相加不勝冤憤之交切遂以繩索暴其一片貞心捐生取義男子所難而峽村婦女之造次辦得者誠爲嘉尙鄕曲强怯之患雖或有之若其情犯之絶悖至兇未有若崔漢者也渠以他邑商賈之賤不念等分之嚴敢畜陰慝之心深夜潛入其跡遂露卽地被逐而其計莫售則乃反逗遛多日慫慂妖女肆發汚辱之說竟致自盡之境非但大關於風化抑亦有浮於戕害又以掉脫之計前後供招之屢次變幻者益見其眞贓之不可掩威逼致死自有當律厚氏加刑取服如法償命恐不可已○果川金錫疇足踢裵平順第十四日致死事初檢官果川縣監金鋼檢狀實因以被踢致死懸錄正犯以錫疇懸錄覆檢官振威前縣令尹應鉉檢狀實因以足踢致死懸錄元犯以錫疇懸錄屍親金召史初檢招辭以爲渠家將爲官納賣柴錢若干備置矣隣居兩班金書房來言有急用處貸錢三錢則今夕受稧還償云故果爲許貸其後十餘日終不償錢面任則日督官納平順往柴遠山日晩歸來聞金哥之終不償錢獨坐後庭略爲詬詈忽見金哥閃入後庭又聞有撞碎喧塌之聲驚往見之則金哥以着鞋之足亂蹴平順仍又曳上吐出門外以手批耳頰者無數渠艱辛挽解自其後平順面上浮高右邊腋脇靑黑苦痛胸膛煎紅花和飮荏滓而終不愈一日往場市僅僅貿米而還卽委臥漸至沈重至十餘日平順以爲吾被人打殺極爲冤枉必爲巫事鉤得讎人以報此冤更不通言語仍爲致命云正犯金錫疇初檢招辭以爲渠與裵平順隣里居生而平順之家適聞有錢故三錢貸去於平順祖母金召史處過三四日未得報償矣一日過平順之家聞之則平順以厥錢不報事多發悖言極口凌辱心甚駭憤直入拘執平順衣袖欲爲曳出則平順拂袖退却之際甕器果爲撞破曳出平順至於門外果欲打之而被諸人之挽解未及犯手云屍親裵汝骨覆檢招辭以爲里中稧會時渠言於錫疇曰平順今至死境以被打於汝將欲告官云則錫疇言內人命至重豈有死生之慮乎姑待向差爲好而汝若告官官必推捉査問吾將發明則亦必擔來平順看審往來之際觸冒風寒徒增病勢而已何必告官云渠亦拘於顔私亦不預先告官至於被打之時渠不在家雖未目覩平順臥病之時以爲吾死後必爲復讎之說尙今在耳且錫疇若不毆打則平順病臥之時豈可烹狗以饋云此獄則後肋卽要害之處紫硬是重傷之痕而致命旣在於辜限之內實因相符於兩檢之時則其所成獄無容更議錫疇鄕班也平順常漢也以微細之事有凌辱之說則乘憤毆踢理所必至第相鬪之時旣無參見之人始痛之後延至一望之久被打翌日遠赴場市之故以此數條輒爲稱冤之端旣有實因則無關看證之有無未滿辜限則何論日子之遲速至若場市之强力往來只緣受傷之初不緊重則及其添痛致命之後亦非藉口圖脫之資臣之日前以祈雨到本邑時元犯之母以死者之死非踢伊病有所呈訴此是檢案所無之說而或慮其有冤莫暴招問屍親諸人繼令推官査報而所謂時氣云者不過强因他病捏合爲辭而且是兩檢時所不說到者則不足致疑於已成之獄三尺至嚴一辭難明而全事抵賴者尤極痛惡金錫疇更加嚴刑取服恐不可已○刑曹啓言富平金召史獄事大抵女人偏性也淫行穢言也以偏性而聞穢言憤氣斗發殺心弸中其女先手其母助勢首尾四日拳築交加踞壓胸膛納穢口吻外傷旣緊中氣先窒乃使脆弱之質卽地殞絶究厥情狀已極兇毒而至於假縊一款覆檢三檢俱無縊痕而自廚移屍金乭立證檢庭密托朴女納供其設計之欲巧反拙用意之至妖且憯且有殺變以來所未有者如法償命無容更議請金召史更加嚴刑輸款永平崔厚氏獄事大抵崔哥常賤也李氏班族也乃敢挾妖婆而暗蓄犯分之計乘暮夜而欲爲强劫之變致有此孀婦含慂自裁之境因奸威逼正爲渠準備之律況各人等供招中饋酒等說竝已落空而誣辱則極矣本罪之外此尤難貰而一直抵賴終不輸款者萬萬兇獰請崔厚氏更加嚴刑得情果川金錫疇獄事細考前後文案詞證雖曰不備實因若是明的則其所成獄無容更議平順臨死時爲巫事得讎人之托最爲疑眩若使渠的知其被打濱死祟於錫疇則必將指錫疇爲元犯豈可憑巫言欲驗讎人之爲誰某且起鬪時前入後傷之說出於兇身之口此固不足取信而以手執髻者足勢所使似或難及於後肋設或及之必不至猛毒最後非踢伊病之說縱非檢案中所載而今番輪疾遍於京外則被打後添病亦安知其必無乎雖然兩人共鬪一人致命則平順之死錫疇將於何推諉乎其在嚴獄體之道不可以疑外之疑遽議傅輕請金錫疇更加嚴刑取服敎以富平金召史無一可赦之端有百可殺之凶共犯者雖有其母廉女而金女之正犯明若觀火家人之於尊長非可論也以女人殺女人而情狀手勢之奸甚毒甚甚於頑夫潑漢之行兇其所償命豈可尋常例推乎旣殺之又縊之然而使金女不卽用法其可曰司寇有殺人之律乎爲先嚴飭道臣使之卽捧遲晩招具格啓聞主推官若或以例招例服則竝與該守令狀聞論罪事分付獄體何等至嚴而三檢之後雖似歸一其爲疑晦未必不若前緊歇痕損之或有或無與夫假縊結痕之圍圓尺量旣如彼分明載錄於初檢屍帳而覆檢三檢俱不一一條卞其其然與不然者疏漏莫甚當該覆三檢官等處自本曹爲先發緘取招其委折令道臣枚擧粘移後與初檢官勘罪當否草記議處初覆檢庭屍親媤母安召史招至言婦死後仍臥廚間乃於三檢始有運屍房中之語則縊痕肯綮正在廚與房而此一款泛忽看過不爲槪及於獄案者未免太闊略且凡獄情無出常情屍親諸人來看共守之時金女輩雖欲更容兇計於房中勢似難容而縊痕下落一味矇矓說去於跋辭者尤豈成說今番同推時拔例嚴覈之意分付假使鄭女死於縊金女之威逼殺人當律固自如所以不待究竟先捧遲晩者也永平崔厚氏貞女之被强暴之辱判死決命多見於似此獄案而其卓然凜如從容慷慨者如永平幼學李慶裕之女曾所罕聞何況身旣不汚而捐生如歸如許節烈出於峽俗蚩蚩之中其所歎尙尤有別焉分付地方官表其閭而表閭之日令該倅大張威儀於閭前崔哥兇身猛施訊推卽捧輸款招報營後狀聞事行會該道果川金錫疇爲先各別嚴刑期於取服之意分付